text: Dyrlægen gør klar til operation: Er optimistisk
  06 juli 2017 kl. 20.22
  Måske kan storke-tv være med til at redde ungen fra Smedager? Det medvirkede til, at det blev opdaget så tidligt, at ungen spiste et stykke gummiliste. Men dyrlæge Bjarne Rasmussen, Mårlev Dyreklinik, er optimistisk.
  Gummilisten er ikke nået ned i tarmsystemet, men ligger i kroen. Det er godt, fordi dyrlægen så kan lave et lille snit - som han håber at kunne fiske gummilisten ud gennem. 
  - Problemet er, at når gummilisten ligger der, så tror ungen, at den er mæt. Den tigger ikke efter mad - og i naturen vil den dø i løbet af en uge, siger han til tv-holdet fra TV SYD, som har fulgt storkeungen hele vejen.
  Bjarne Rasmussen siger, at storkeungen ser frisk ud i øjnene. Det er et godt tegn. Han er optimistisk med hensyn til chancerne for at storkeungen kan overleve. 
  - Men så bliver det spændende, om forældrene vil tage den til sig, når den vender tilbage til reden i Smedager ved solopgang i morgen.
  